**NORCAP** (tidligere *Norwegian Capacity*) er en del av Flyktninghjelpen som jobber med å gjøre bistanded bedre, slik at mennesker som er rammet av kriser og klimaendringer får den beskyttelsen og de mulighetene de har behov for. 

NORCAP jobber på to måter - ved å tilby målrettet ekspertise som partnerorganisasjonene trenger og ved å utvikle nye prosjekter som bidrar til å forbedre og effektivisere bistandsarbeidet. 

De bidrar med løsninger innenfor nødhjelp, utviklingsarbeid og fredsbygging, sammen med FN og andre internasjonale organisasjoner, nasjonale myndigheter og lokalsamfunn.

Virksomhet
----------

NORCAP består av 1300 kvinner og menn fra land over hele verden. De har kompetanse innen blant annet ernæring, utdanning, ingeniørfag, juss, prosjektledelse, kommunikasjon, husly, logistikk og beskyttelse av barn. Til enhver tid er ca. 400 av ekspertene på oppdrag i rundt 60 land. NORCAPs eksperter har gjennom årene vært ute på mer enn 9000 oppdrag. 

En uavhengig evaluering fra 2012 viser at NORCAP er den største tilbyderen av beredskapspersonell til FNs organisasjoner.

Historie
--------

NORCAPs forløper NORSTAFF ble opprettet i 1991 i forbindelse med den humanitære responsen til Gulfkrigen. Det internasjonale samfunnet hadde problemer med å ta hånd om de mange kurdiske flyktningene som søkte tilflukt i nabolandene og FNs høykommissær for flyktninger (UNHCR) ba norske myndigheter om å bistå med personell med erfaring fra kriser. Det norske utenriksdepartementet sa seg villig til å finansiere en sivil beredskapsstyrke og Flyktninghjelpen (da Flyktningerådet) fikk jobben med å bygge opp, administrere og videreutvikle den.

NORSTAFF ble raskt en del av NOREPS, det norske beredskapssystemet for humanitære kriser, som består av norske nødhjelpsvarer, norsk beredskapspersonell og pakkeløsninger (varer og personell/tjenester). Flyktninghjelpen opprettet også regionale beredskapsstyrker, NORAFRIC, NORMIDEAST og NORASIA, der personell fra Afrika, Midtøsten og Asia stod klar til å ta oppdrag for FN-organisasjoner i ulike deler av verden.

I 2009 ble de ulike beredskapsstyrkene, NORSTAFF, NORAFRIC, NORMIDEAST, NORASIA og observatørstyrken NOROBS, slått sammen under navnet NORCAP (Norwegian capacity to international operations).

I dag bidrar NORCAP med eksperter til ulike FN-organisasjoner, regionale organisasjoner som Den afrikanske union og til International Monitoring Team på Mindanao, Filippinene. Tidligere har NORCAP sendt eksperter til Temporary International Presence in Hebron, Joint Monitoring Mission i Nubafjellene i Sudan og til observatørstyrken Sri Lanka Monitoring Mission.

Samarbeidspartnere (FN)
-----------------------

* FNs barnefond (UNICEF)
* FNs høykommissær for flyktninger (UNHCR)
* FNs utviklingsprogram (UNDP)
* FNs organisasjon for ernæring og landbruk (FAO)
* Verdens matvareprogram (WFP)
* FN-sekretariatets kontor for samordning av humanitære aktiviteter (OCHA)
* Den internasjonale organisasjonen for migrasjon (IOM)
* FNs organisasjon for hjelp til palestinaflyktninger i Midtøsten (UNRWA)
* FNs organisasjon for utdanning, vitenskap og kultur (UNESCO)
* FNs bosettingsprogram (UN Habitat)
* FNs befolkningsfond (UNFPA)
* UN Women
* FNs miljøvernprogram (UNEP)
* FNs høykommissær for menneskerettigheter (OHCHR)

Referanser
----------

1. ↑  A Review of the Standby Partnership Programme, July 2012

Eksterne lenker
---------------

* (no) Offisielt nettsted Rediger på Wikidata
* (no) NORCAP på Twitter Rediger på Wikidata

* (no) NORCAP på Facebook Rediger på Wikidata

* (no) NORCAP på Instagram Rediger på Wikidata
* (no) Flyktninghjelpen - Offisiell side
* (no) NOREPS Arkivert 24. mars 2016 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** LCCN
 |